Návrh postupu valorizácie dôchodkov v súvislosti s prípravou štátneho rozpočtu na roky 2001, 2002  a na nasledujúce roky

1.	Plnenie uznesenia vlády SR č. 805 z 9.10.2000 bod C.14 a C.15 a uznesenia č. 130 zo 14.2.2001 bod B.1

Uznesením  vlády  SR k návrhu  štátneho rozpočtu na rok 2001 č.  805 z 9.10.2000, v bode  C.14 bolo  ministrovi práce, sociálnych vecí a rodiny  uložené  „predložiť  na rokovanie  vlády  návrh  zvyšovania  dôchodkov tak, aby zvyšovanie  dôchodkov  v roku 2001 nemalo vplyv  na zvýšenie  deficitu verejného rozpočtu v roku 2001“. Termín plnenia úlohy bol predĺžený uznesením č. 130, bod B.1.
 
	Úloha C.14 bola  pravdepodobne koncipovaná vo väzbe  na nasledujúcu  úlohu C.15 predmetného uznesenia, ktorá vyžaduje vyčíslenie   čiastky potrebnej na zvyšovanie  (valorizáciu) dôchodkov už  v augustovom termíne pri  príprave  rozpočtu  na ďalší kalendárny  rok.
 
	Proti úlohe C.14 bolo zo strany  MPSVR SR  vyslovených  viacero námietok najmä z dôvodov:
-         deficitného hospodárenia  Sociálnej poisťovne, kde sociálny systém nemôže zvládnuť zvýšenie dôchodkov bez adekvátneho zvýšenia príjmov rozpočtu z iných ekonomicky aktívnych zdrojov mimo dosahu MPSVR SR a presunu týchto prostriedkov pre zabezpečenie sociálnej sféry,
-         zákonom stanovených podmienok pre  úpravu dôchodkov podľa § 9 zákona  č. 46/1991 Zb.  o zvyšovaní  dôchodkov  v znení neskorších predpisov,
-         MPSVR SR nemá kompetenciu súvisiacu s možnosťami ovplyvňovať príjmy,  výdaje  a presuny v rámci  rozpočtu verejných financií, ktoré sú mimo dosah ministerstva a pod.
 
Pre potreby riešenia možných valorizačných vplyvov boli uskutočnené viaceré rokovania MPSVR SR so Sociálnou poisťovňou a uvedená problematika bola tiež predmetom rokovaní Správnej rady sociálnej poisťovne a vedenia MPSVR SR. O  problematike bola informovaná tiež vláda SR pri predložení Správy o podmienkach a možnosti zvýšenia dôchodkov v roku 2001, ktorá bola prerokovaná vo vláde SR 14.2.2001 a pri schvaľovaní návrhu zákona o zvýšení dôchodkov v roku 2001, o úprave dôchodkov priznaných v roku 2002 a o zmene a doplnení niektorých zákonov v oblasti sociálneho zabezpečenia, ktorý bol prerokovaný vo vláde SR 20.8.2001. Predmetný návrh zákona vychádza z analýzy naplnenia podmienok pre zvýšenie dôchodkov v roku 2001 podľa § 9 zákona  č. 46/1991 Zb., t.j. ak by sa podľa  údajov  vykázaných Štatistickým úradom  SR zvýšili  životné  náklady  aspoň o 10% alebo priemerná mzda  v hospodárstve aspoň  o 5%,  a to najskôr po uplynutí 3  mesiacov  od predchádzajúceho zvýšenia  dôchodkov, ktoré sa vykonalo s účinnosťou od 1.8.2000.
 
Pri zohľadnení predpokladov MF SR súvisiacich s prípravou štátneho rozpočtu na rok 2001, zrejme dôvod na zvýšenie dôchodkov z titulu zvýšenia životných nákladov v priebehu roka 2001 nevznikne. Iná situácia vyplýva z analyzovania predikcie priemernej mesačnej mzdy v hospodárstve, kde podmienka nárastu o 5 % sa predpokladá naplniť už z výsledkov za druhý štvrťrok 2001, na čo reaguje návrh zákona návrhom na zvýšenie dôchodkov od 1.10.2001, t.j. po očakávanom potvrdení výšky priemernej mzdy v hospodárstve Štatistickým úradom SR za II. štvrťrok 2001, ktoré sa uskutoční v polovici mesiaca september 2001.
 
Niektoré zložité úsporné opatrenia v dôchodkovom systéme už boli uskutočnené (novely zákonov č. 274/1994 Z.z. a č. 100/1988 Zb., najmä platby na sociálne zabezpečenie za pracujúcich dôchodcov, obmedzenie náhradných dôb, zrušenie nových nárokov na dôchodok pre bezvládnosť a pod.) a ďalšie sa pripravujú v rámci reformy. Nemôžu však mať bodový dopad a systémovo je s nimi uvažované v dlhodobom časovom horizonte.

V súvislosti s možnosťou plnenia úlohy C.14 z uznesenia vlády č. 805 z 9.10.2000 k návrhu štátneho rozpočtu na rok 2001 „Predložiť  na rokovanie  vlády  návrh  zvyšovania  dôchodkov tak, aby zvyšovanie  dôchodkov  v roku 2001 nemalo vplyv  na zvýšenie  deficitu verejného rozpočtu v roku 2001“, ktorej termín plnenia bol uznesením vlády SR č. 130 zo 14.2.2001, bod B.1 zmenený do 31.8.2001 je potrebné uviesť, že uvedená úloha nebola správne formulovaná. Každé zvýšenie dôchodkov vždy znamená zvýšenie nárokov na rozpočet verejných financií a pre rok 2001, len vďaka lepšiemu trendu vo výbere poistného, posunu v navrhovanom termíne valorizácie a niektorých ďalších opatrení štátu a Sociálnej poisťovne bola úloha C.14. v konečnom dôsledku splnená. V danej súvislosti podotýkame, že zvýšenie stávajúcich dôchodkov o 1 %-to, mesačne v roku 2001 predstavuje cca 61 mil. Sk ( t.j. každé 1 % zvýšenia dôchodkov ročne predstavuje cca 740 mil. Sk a v ďalších rokoch bude mierne vyššie).

	V súvislosti s plnením úlohy C.15. pre rok 2002 je potrebné uviesť, že v návrhoch rozpočtu na rok 2002 boli už uplatňované požiadavky pre Sociálnu poisťovňu na valorizáciu dôchodkov v roku 2002. Úlohu C.15 pre rok 2002 je možné tiež považovať za splnenú.

	Riešenie valorizácie pre budúce roky sa predpokladá prijatím ustanovení v rámci pripravovaného zákona o základnom sociálnom poistení, ktorý by mal byť predložený do vlády SR v mesiaci september, resp. október 2001. Jeho platnosť sa navrhuje od 1.1.2002 a účinnosť od 1.1.2003. Oproti súčasnosti sa navrhuje nový postup valorizácie, ktorej hlavné body je možné zhrnúť do navrhovaných nasledovných  zásad.

2. Zásady zvyšovania dôchodkov

(1) Starobný dôchodok, pomerný starobný dôchodok, invalidný dôchodok, čiastočný invalidný dôchodok, vdovský dôchodok, vdovecký dôchodok a sirotský dôchodok (ďalej len "dôchodok") vyplácaný k 1. júlu príslušného kalendárneho roka a dôchodok priznaný od 1. júla do 31. decembra príslušného kalendárneho roka sa zvyšuje v závislosti od  priemerného medziročného rastu spotrebiteľských cien a od  medziročného rastu priemernej mesačnej nominálnej mzdy zamestnanca v hospodárstve SR vykázaných Štatistickým úradom Slovenskej republiky za kalendárny rok, ktorý predchádza príslušnému kalendárnemu roku. Príslušným kalendárnym  rokom je rok, v ktorom sa zvýšenie dôchodku vykonáva.

(2) Dôchodok sa zvyšuje raz ročne o určené percento mesačnej sumy dôchodku, ktorá sa poberateľovi dôchodku vypláca  ku dňu, od ktorého sa dôchodok zvyšuje.

(3) Percento zvýšenia dôchodkov určí k 1. júlu príslušného kalendárneho roka osobitný predpis;  dôchodky sa zvýšia vždy najmenej o príslušné percento rastu toho ukazovateľa uvedeného v odseku 1, ktorý dosiahol nižšiu hodnotu.

(4) Dôchodky, ktoré sa vyplácajú k 30. júnu príslušného  kalendárneho roka, sa zvyšujú od splátky dôchodku splatnej po  tomto dni a dôchodky priznané od 1. júla do 31. decembra príslušného kalendárneho roka sa zvyšujú odo dňa ich priznania,  ak nie je ustanovené inak.

(5) Invalidný dôchodok a čiastočný invalidný dôchodok,  ktorý sa v príslušnom kalendárnom  roku nevyplácal z dôvodu poskytovania nemocenského, priznaného pred vznikom nároku na invalidný dôchodok alebo čiastočný invalidný dôchodok, sa zvýši  za každý príslušný kalendárny rok, v ktorom sa z uvedeného dôvodu nevyplácali. Tieto zvýšenia patria od vzniku nároku na výplatu dôchodku.

(6) Dôchodok, ktorý sa v príslušnom kalendárnom roku nevyplácal z dôvodu vzniku nároku na jeho výplatu, sa zvýši pri opätovnom vzniku nároku na jeho výplatu za každý príslušný kalendárny rok, v ktorom sa dôchodok nevyplácal. Tieto zvýšenia patria od vzniku nároku na výplatu dôchodku.

(7) Ak je dôchodok upravený  z dôvodu súbehu s iným dôchodkom, určí sa percento zvýšenia z mesačnej sumy  vyplácaného dôchodku. Pri prvej zmene výšky vyplácaného  dôchodku, ktorá súvisí s dôvodom zníženia dôchodku, určí sa  percento zvýšenia z mesačnej výšky dôchodku vyplácanej odo  dňa tejto zmeny.

(8) Pri súbehu nárokov na viac dôchodkov patrí zvýšenie  ku každému dôchodku.

(9) Vdovský dôchodok, vdovecký dôchodok a sirotský  dôchodok sa v príslušnom kalendárnom roku nezvyšuje, ak bol  vymeraný z dôchodku zvýšeného v príslušnom kalendárnom roku.

(10) Zvýšenie dôchodku sa zlučuje s dôchodkom, ku ktorému  patrí.

(11) Uplatnenie vyčíslenia čiastky potrebnej na zvyšovanie dôchodkov pri príprave rozpočtu na ďalší kalendárny rok zabezpečí Sociálna poisťovňa v rámci predkladania návrhu rozpočtu na príslušný rok. Pritom bude vychádzať z predpokladov MF SR známych pri zostavovaní návrhov rozpočtu v ukazovateľoch medziročný rast priemernej mesačnej nominálnej mzdy zamestnanca v hospodárstve SR a medziročný rast spotrebiteľských cien. Tieto ukazovatele dá MF SR predkladateľovi návrhu rozpočtu k dispozícii v termínoch prípravy návrhu rozpočtu na príslušný rok.

(12) Skutočná výška valorizácie bude realizovaná podľa osobitného predpisu vydaného MPSVR SR zohľadňujúceho vývoj predmetných ukazovateľov (podľa zásady č. 1  a 11) vykázaných Štatistickým úradom SR, ktorý ich dá oficiálnou cestou k dispozícii MPSVR SR a Sociálnej poisťovni.

Príklad pre uplatnenie zásad s valorizáciou dôchodkov v roku 2003

1. Medziročný rast (predpoklad – prognóza MF SR pri tvorbe rozpočtu).

1.1. Index rastu spotrebiteľských cien v priemere za sledovaný rok oproti predchádzajúcemu roku (napr. rok 2002 oproti 2001 = 104,1 %).

1.2.Index rastu priemernej mesačnej nominálnej mzdy zamestnanca  v hospodárstve SR za sledovaný rok oproti predchádzajúcemu roku (napr. rok 2002 oproti 2001 = 105,2 %).

2. Uplatnenie návrhu zvyšovania dôchodkov (valorizácie) do návrhu rozpočtu Sociálnej poisťovne vo výške ukazovateľa, ktorý je nižší (napr. valorizácia dôchodkov podľa ukazovateľa 1.1 o 4,1 %).

3. Získanie skutočností sledovaných ukazovateľov (od ŠÚ SR)
napr. ukazovateľ 1.1 = 104,5 %
ukazovateľ 1.2 = 103,9 %.

4. Vypracovanie osobitného predpisu MPSVR SR pre zvyšovanie dôchodkov vo výške nižšieho zo sledovaných ukazovateľov (t.j. podľa zvoleného prípadu o 3,9 %).

5. Realizácia zvýšenia dôchodkov podľa osobitného predpisu Sociálnou poisťovňou k 1.7.2003.

6. Uplatnenie prípadnej garancie štátu na zabezpečení platobnej schopnosti poisťovne vrátane uplatňovaného zvýšenia dôchodkov v príslušnom roku. 

3. Dopady na štátny rozpočet

	Na základe vývoja v čerpaní fondov Sociálnej poisťovne v roku 2001 návrh na valorizáciu dôchodkov od 1.10.2001 nebude mať dopad na štátny rozpočet.

	Pre rok 2002 je situácia otvorená a dopad na štátny rozpočet bude možné vyčísliť až po rozhodnutí o percente valorizácie podľa materiálu „Návrh zákona o zvýšení dôchodkov v roku 2001, o úprave dôchodkov priznaných v roku 2002 a o zmene a doplnení niektorých zákonov v oblasti sociálneho zabezpečenia“ č. 1890/2001 – III/11, ktorý po prerokovaní vo vláde SR 20.8.2001 je predložený do NR SR a podľa vývoja zákonom č. 46/1991 Zb. stanovených ukazovateľov v priebehu roka.

	Pre ďalšie roky je situácia otvorená a dopad na štátny rozpočet bude možné vyčísliť až po predikcii a vykázanej skutočnosti sledovaných ukazovateľov rozhodujúcich pre určenie výšky zvyšovania dôchodkov podľa vyššie uvedených zásad.

4. Medzinárodné porovnanie postupov pri zvyšovaní dôchodkov

	Medzinárodné porovnanie postupov pri  zvyšovaní dôchodkov uvádzame v tabuľke.